Անտոն Սողոմոնյան Ղորղանյան

Անտոն Սողոմոնյան Ղորղանյան(ց) (մայիսի 10 1838 Ղարաչինար, Արցախ - հունվարի 13 1902 Թիֆլիս), հայազգի ռազմական, պետական գործիչ, Թիֆլիսի քաղաքագլուխ։

Անտոն Ղորղանյանը ծնվել է Ղարաչինար գյուղում պահեստազորի լեյտենանտ (պոտպորուչիկ) Սողոմոն Փրիդոնյան Ղորղանյանցի և տփղիսեցի (թիֆլիսեցի) Մարիամ Նիկողոսյան Քեդխուդյանցի ընտանիքում։ Մկրտությունը կատարվել է 1838 թվականի մայիսի 18-ին Ղարաչինարի Սուրբ Նշան եկեղեցում Հարություն քահանա Աստվածատրյանցի կողմից։

Ա.Ղորղանյանը ստացել զինվորական կրթություն։ Ռազմական դպրոցը ավարտելուց հետո ղեկավարել է սակրավորների գումարտակ։ Հասել է կապիտանի զինվորական կոչման, ապա թողել զինվորական ոլորտը և ծառայության անցել քաղաքացիական բնագավառ։ 1877-1878 թվականների ռուս-թուրքական պատերազմի ժամանակ Ալեքսանդր II կայսր կարգադրությամբ Ա.Ղորղանյանը ստանձնում է բանակին պաշար մատակարարելու գործը, որը կատարում է գերազանց՝ արժանանալով գովասանքի։

Տեսնելով, որ Ա.Ղորղանյանը կարողանում է հաջողությամբ կատարել իր առջև դրված խնդիրները՝ Թիֆլիսի քաղաքային վարչության ներկայացուցիչները նրան առաջադրում է քաղաքագլխի պաշտոն։ 1879 թվականի հունվարի 28-ին 47 կողմ և 17 դեմ ձայներով Ա. Ղորղանյանն ընտրվում է Թիֆլիսի քաղաքագլուխ, սակայն 1879 թվականի փետրվարի 15-ին առանց պաշտոնը ստանձնելու հրաժարական է տալիս։

Կյանքի վերջին տարիներին Ա. Ղորղանյանը զբաղվել է բանակային գործերով։ 1894 թվականին ստանձնում է Թիֆլիսի քաղաքային վարկի ընկերության ղեկավարի պաշտոնը և բնականոն աշխատանքը վերականգնում։

1898-1900 թվականներին վերաբերող Թիֆլիսի կալվածատեր ազնվականների մի ցուցակում երևում է, որ Ղորղանյանին ու վերջինիս եղբայր Ադամին են պատկանում Թիֆլիսի գավառում գտնվող Մեծ Էնագեթ և Գոլտատի գյուղերը՝ 427 դեսյատին հողատարածքով։

Անտոն Ղորղանյանը վախճանվել է 1902 թվականի հունվարի 13-ին և թաղվել Ջգրաշենի սուրբ Ավետյաց եկեղեցու բակում։ Նրա գերեզմանը եկեղեցու հետ միասին ոչնչացվել է 1938 թվականին։

Ծանոթագրություններ 

Թբիլիսիի հայազգի քաղաքապետներ
Ղարաչինար գյուղում ծնվածներ
Թբիլիսի քաղաքում մահացածներ
Թբիլիսի քաղաքում թաղվածներ
Մայիսի 10 ծնունդներ
1938 ծնունդներ
Հունվարի 12 մահեր
Հայ ռազմական գործիչներ
Հայ պետական գործիչներ